Nos Guichardus de Marziaco, domicellus, et domina Sibilla, mater ipsius Guichardi, notum facimus universis presentes littera[s] inspecturis, quod cum haberemus, teneremus et possideremus vel quasi quadraginta solidos Cluniacensium censuales super terris, vineis et nemoribus in territorio de Rufiaco sitis et tertiam partem pro indiviso quatuor solidorum et quatuor denariorum Cluniacensium censualium super domibus in vico Bestiarum sitis, de nostro franco alodio, nos dicti Guichardus et Sibilla scientes, prudentes et spontanei vendimus, tradimus vel quasi ac titulo pure et perfecte venditionis perpetuo possidendum cedimus et concedimus venerabilibus et religiosis viris Y., abbati, et conventui Cluniacensi et eorum successoribus in allodium supradictos quadraginta solidos Cluniacensium censuales, cum predicta terra parte dictorum quatuor solidorum et quatuor denariorum censualium precio sexaginta librarum Viennensium, quas confitemur nos habuisse et recepisse integraliter a religiosis predictis in pecunia numerata. Devestimus autem nos predicti venditores de predicto servitio seu censu vendito et dictos abbatem et conventum investimus vel quasi de eodem in vacuam et corporalem possessionem vel quasi inducendo; promittentes nos venditores prenominati quilibet in solidum pro nobis et nostris per juramenta nostra super sancta Dei euvangelia prestita, supradictum censum seu servicium venditum in alodio sepedictis religiosis et eorum successoribus perpetuo contra omnes deffendere et garentire et contra dictam venditionem, traditionem, cessionem et concessionem et investituram per nos vel per alium non venire nec contravenire volenti consentire. Immo si quis ipsos religiosos super predicto censu vendito in allodio in parte vel in toto ullo umquam tempore impeteret, molestaret vel in causam traheret, nos venditores promittimus eosdem religi[o]sos deffendere contra omnes molestatores nostris propriis sumptibus et expensis et eos super hoc indempnes penitus observare et facere et prestare omnia que in causa evictionis debent fieri et prestari, nos et heredes nostros et omnia bona nostra ubicunque existentia et specialiter feudum quod a predictis abbate et conventu tenemus eisdem religiosis de evictionis periculo nichilominus obligando; renu[n]ciantes insuper in hoc facto nos venditores predicti per juramentum prestitum non numerate et non habite pecunie, minoris precii, doli et in factum exceptionibus, dotis subsidio et ypothece privilegio, legi Julie de fundo dotali non alienando, restitutionis in integrum beneficio et omni auxilio et beneficio tocius juris canonici, consuetudinarii et civilis que nobis vel nostris ad veniendum contra predicta vel aliquid de predictis possent competere modo aliquo vel prodesse. In cujus rei testimonium presentibus litteris sigillum commune baillivie Matisconensis rogavimus apponi. Et nos Robertus Sine Averio, miles, baillius Matisconensis, ad supradictorum venditorum Guichardi et Sibille petitionem et instantiam, sigillum commune baillivie Matisconensis presentibus litteris apponi fecimus in testimonium veritatis. Datum Matiscone, anno Domini Mº CCº septuagesimo, mense januarii.